     บะหมี่ร้านดังร้านนี้ ขึ้นชื่อตั้งแต่สมัยคุณแม่ยังสาวเป็นครูอยู่ที่นี่เมื่อ 30 กว่าปีที่แล้ว วันนี้พากันมาไหว้พระ แม่เลยบอกว่าร้านนี้นะลูกอร่อย และเป็นแลนด์มาร์คของคนยุคแม่เลยทีเดียว ลูกค้าเยอะถึงขนาดต้องโทรจองเวลากันเลยทีเดียว วันนี้โชคดีมาก มาถึงบ่าย 2 กว่า มีโต๊ะคุณลุงคุณป้ากำลังจะลุกพอดี คุณป้าบอก นั่งเลยลูกป้ากำล้งจะอิ่ม ป้านั่งรอมา 1 ชม.เต็ม กว่าจะได้กิน นึกในใจ ป๊าดดดดด อร่อยขนาดนั้นเลยหรอ 
     ตัวร้านเองเป็นห้องแถวในชุมชนเก่าแก่ ไม่ได้มีอะไรเลิศหรู ไม่ทันสมัยแบบในเมือง แถมนั่งรอห้นปาดเหงื่อด้วยซ้ำ แต่ชอบบรรยากาศแบบนี้จัง
     เอ้าพูดมาก สั่งสิคะ บะหมี่เกี๊ยวแห้ง 1  บะหมี่แห้ง 1 รบกวนเขียน order เองแล้วเอาไปเสียบในตู้นะคะ คุณป้าเจ้าของร้านกล่าว ขนาดคนน้อย ใจคิดว่าโชคดีมากมาย ก็ยังรอนานเกือบครึ่ง ชม. เพราะมีคิวจากที่โทรสั่งไว้ด้วย คุณป้าปรุงเองทุกชาม นั่งโต๊ะหน้าร้านติดตู้ ติดหม้อก๋วยเตี๋ยวเห็นทุกกระบวนการ 
     ได้แล้ว บะหมี่เกี๊ยวแห้ง ใครไม่ชอบกินผักต้องชอบร้านนี้แน่ๆเพราะเค้ามีแค่เส้น เกี๊ยว หมู แล้วก็ผักโรยหน้าเท่านั้น มาเรามาชิมกัน  คุณป้าเค้าลวกเส้น ลวกเกี๊ยวชามต่อชาม คลุกน้ำมันนิดๆใส่น้ำปลา น้ำตาล น้ำส้มนิดนุง หมูนุ่มๆสไลด์ โรยถั่วลิสงบด (ใหม่มาก) กับผักโรยหน้าอีกนิดหน่อย มาถึงเราเอาจริงๆ เราเติมน้ำปลาเพิ่มนิดเดียวก็อร่อย หมูในเกี๊ยวนุ่มมาก เกี๊ยวเองก็ไม่แข็งหรือเละ เส้นก็นุ่ม เห็นคุณป้าลวกเส้นแล้วไปจุ่มน้ำเย็น แล้วมาลวกซ้ำอีกที (นี่เคล็ดลับใช่ไหม) ได้เกี๊ยวมา 4-5 ตัว ในราคาธรรมดา 25 บาท เห้ยน่าตกใจอ่ะ ไม่คิดว่าจะเจอบะหมี่เกี๊ยวรสดี ในราคาแบบนี้ แม่บอกเห็นไหมล่ะ "ของเค้าดีจริง"  